A Bizottság 1729/97/EK rendelete
(1997. szeptember 4.)
a cukorágazatban az árak vagy a tárolási díj változását követően egyes előzetesen rögzített export-visszatérítések kiigazításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1599/96/EK rendelettel [1] módosított, a cukorágazat piacának közös szervezéséről szóló, 1981. június 30-i 1785/81/EGK tanácsi rendeletre [2] és különösen annak 17. cikke (5) és (15) bekezdésére,
mivel a cukorágazatban nyújtott export-visszatérítések részletes alkalmazási szabályainak megállapításáról szóló, 1995. szeptember 7-i 2135/95/EK bizottsági rendelet [3] 7. cikke megállapítja, hogy a visszatérítés rendszeres időközönként történő rögzítése esetén, amennyiben a kiviteli engedély iránti kérelem benyújtásának napja és a kivitel napja közötti időszakban változik az 1785/81/EGK rendelet szerint rögzített cukorár, rendelkezni lehet a visszatérítés kiigazításáról; mivel a kiigazítás csak akkor engedélyezett, ha az ECU-ben rögzített ár változik;
mivel az export-visszatérítés meghatározásakor számításba kell venni a cukor értékesítésekor fizetendő tárolási díjat, mivel az a rendeltetési helytől függetlenül a cukor gyártelepi árának részét képezi; mivel ennek következtében a pályázati felhívással rögzített export-visszatérítések kiigazítása nemcsak az ECU-ben rögzített árak változása esetén van előírva, hanem akkor is, ha a kiviteli engedély iránti kérelem benyújtásának napja és a kivitel napja között változik a tárolási díj; mivel a cukorpiacokon az egyenlő elbánás és a leghatékonyabb gazdálkodás biztosítása érdekében ez utóbbi kiigazítási lehetőséget ki kell terjeszteni az 1785/81/EGK rendelet I. mellékletében felsorolt termékek formájában exportált fehér cukor, nyerscukor, cukorszirup és izoglükóz kiviteléhez kapcsolódó, rendszeres időközönként rögzített visszatérítésekre is, amennyiben azokat a szóban forgó intervenciós ár és/vagy tárolási díjban bekövetkező változás előtt rögzítették és a vámalakiságokat a változás napján vagy azt követően végezték el;
mivel az 1222/94/EK bizottsági rendelet [4] 5. cikke (2) bekezdésének harmadik albekezdése megállapítja, hogy az előzetesen rögzített visszatérítési rátát ugyanazon szabályokkal összhangban kell kiigazítani, mint amelyek a természetes állapotukban kivitelre került alaptermékek visszatérítésének előzetes rögzítésére vonatkoznak; mivel ennek következtében a kiigazításra a kiviteli engedély iránti kérelem benyújtásának napján az érintett cukorra vonatkozó intervenciós ár és a kivitel napján ugyanerre a cukorra a kivitel napján érvényes intervenciós ár közötti különbség alapján kerül sor, mindkét árat az érintett árakkal egyidejűleg alkalmazandó tárolási díjjal növelve;
mivel az 1785/81/EGK rendelet 1. cikke (1) bekezdése d) pontjában említett egyes termékek, valamint a fehér cukor és nyers kandiscukor kereskedelmében bekövetkezett növekedésre tekintettel, a visszatérítés kiigazításának lehetőségét azonos feltételek mellett ki kell terjeszteni e termékekre is, valamint az egyenlő elbánás biztosítása érdekében a természetes állapotban exportált izoglükózra és inulinszirupra is;
mivel a fenti rendelkezések hatékony kezelése érdekében számos adminisztratív és technikai jellegű szabályt szükséges megállapítani, amelyek lehetővé teszik az érintett alaptermékekre vonatkozó visszatérítés kiigazításának egységes alkalmazását;
mivel a cukorágazatban az árak változását követően egyes előzetesen rögzített export-visszatérítések kiigazításáról szóló, 1989. március 22-i 747/89/EGK bizottsági rendeletet [5] hatályon kívül kell helyezni, és ezt a rendeletet kell első ízben alkalmazni az új termelésből származó olyan cukor kivitelére, amelyre 1997. október 1-jétől kezdve nyújtottak be engedély iránti kérelmet;
mivel az e rendeletben foglalt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
(1) A 2135/95/EK rendelet 7. cikke ellenére, amennyiben a visszatérítés előzetes rögzítését tartalmazó kiviteli engedély iránti kérelem benyújtásának napja és a termék kivitelének napja között változik az 1785/81/EGK rendelet értelmében ECU-ben rögzített intervenciós ár és/vagy a rendelet értelmében ECU-ben rögzített tárolási díj, az érintett, időszakosan rögzített export-visszatérítéseket az alábbi feltételek szerint ki kell igazítani.
(2) Az (1) bekezdést kell alkalmazni:
a) az I. mellékletben felsorolt természetes állapotukban kivitelre került termékekre; és
b) a II. mellékletben felsorolt, az 1785/81/EGK rendelet I. mellékletében felsorolt termékek formájában kivitelre került termékekre;
az új intervenciós ár és/vagy a tárolási díj új összege alkalmazásának napjától.
(3) Az (1) bekezdésben említett kiigazítás érdekében a kiviteli engedélyt kiállító tagállam illetékes hatósága az engedély kiállításakor feltünteti az okmányon a következőt:
"Kiigazítandó az 1729/97/EK bizottsági rendelettel összhangban (HL L 243., 1997.9.5.), a vonatkozó új intervenciós ár és/vagy új tárolási díj hatálybalépésének napjától kezdve kivitelre kerülő áruk esetében."
A kiigazításra a szóban forgó export-visszatérítést kifizetésekor kerül sor.
2. cikk
Az I. és II. mellékletben felsorolt, 17019910 KN-kód alá tartozó fehér cukor esetében, az 1. cikkben említett kiigazításra úgy kerül sor, hogy az export-visszatérítést esettől függően növelni vagy csökkenteni kell a kiviteli engedély iránti kérelem benyújtásának napján a nem-deficites vidékeken alkalmazandó fehér cukorra vonatkozó intervenciós ár és tárolási díj összege, valamint a kivitel napján érvényes fehér cukorra vonatkozó intervenciós ár és tárolási díj összege közötti 100 kilogramm cukronként ECU-ben kifejezett különbséggel.
3. cikk
Az I. és II. mellékletben felsorolt, a következő KN-kódok alá tartozó termékek esetében, az inulinszirup kivételével:
a) 17019100, ex17019990, 17026090, 17029060, 17029071, ex17029099 és 21069059, a 2. cikkel összhangban megállapított kiigazítást az adott termék minden 1 %-nyi répacukor-tartalmára kell alkalmazni; az összeg az említett cikkel összhangban megállapított különbség egy századrészével egyenlő;
b) 17024010, 17026010, 17029030 és 21069030, a 2. cikkel összhangban megállapított kiigazítást kell alkalmazni az érintett termék minden 100 kilogrammnyi szárazanyag-tartalmára.
4. cikk
(1) Az I. és II. mellékletben felsorolt, 17011190 és 17011290 KN-kód alá tartozó szabványminőségű nyerscukor esetében, az 1. cikkben említett kiigazításra úgy kerül sor, hogy az export-visszatérítést esettől függően növelni vagy csökkenteni kell a kiviteli engedély iránti kérelem benyújtásának napján a nyerscukorra vonatkozó intervenciós ár és a nyerscukorban kifejezett tárolási díj összege, valamint a kivitel napján érvényes nyerscukorra vonatkozó intervenciós ár és nyerscukorban kifejezett tárolási díj összege közötti 100 kilogramm cukronként ECU-ben kifejezett különbséggel.
(2) Amennyiben a nyerscukor hozama eltér a 431/68/EGK tanácsi rendeletben [6] említett szabványminőségétől, az (1) bekezdéssel összhangban kiigazított, fizetendő visszatérítést az 1423/95/EK bizottsági rendelet [7] 5. cikk (1) bekezdésének megfelelően is ki kell igazítani.
5. cikk
Az I. mellékletben említett, az ex17026090 KN-kód alá tartozó inulinszirup esetében a 100 kilogramm szárazanyagra vonatkozó kiigazítás megegyezik a 2. cikkel összhangban számított összeggel, amelyet 1,9-cel meg kell szorozni.
6. cikk
A 747/89/EGK rendelet ezennel hatályát veszti.
7. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Rendelkezéseit 1997. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1997. szeptember 4-én.